ועדת החוקה, חוק ומשפט, כנסת 16, פרוטוקול מספר 628, 2005-11-29 10:00

מיכאל איתן: אני מבקש לפתוח את ישיבת ועדת החוקה, חוק ומשפט.

יצחק לוי: יש בעיה בעניין הצבעתם של המפונים מגוש קטיף ומצפון השומרון.

יצחק לוי: חלקם הגדול לא שינה כתובת, לחלקם אין כתובת וחלקם לא רוצים לשנות כתובת, לכתובת בית המלון.

גדעון סער: נקיים נעשה על זה דיון מיוחד.

יצחק לוי: שוחחתי על כך עם סיגל קוגוט, היועצת המשפטית, יש חברים אחרים שדיברו גם עם אהוד שיל"ת, כך סיפרו לי בסיעתי.

יצחק לוי: על כל פנים, שוחחתי עם סיגל קוגוט, והיא חושבת שצריך למצוא פתרון בחוק לעניין, שתהיה הוראת שעה.

יצחק לוי: הפתרון יכול להיות כמו הצבעת שוטר, הצבעת חייל, כלומר, מעטפה כפולה.

יצחק לוי: צריך להסדיר את העניין.

יצחק לוי: אגב, גם כתבתי לשופטת בייניש.

תמי אדרי: ענינו לך באותו יום, שזה יובא לדיון.

תמי אדרי: ביקשת דיון – זה יועלה לדיון.

יצחק לוי: לא קיבלתי תשובה, אבל סיגל קוגוט אמרה לי, שהפורום הנכון לדיון הוא בוועדת החוקה.

מיכאל איתן: מה את מציעה?

תמי אדרי: הפתרון שחשבתי עליו, בשליפה, הוא, שיש מעל 1,000 קלפיות שמותאמות לנכים שמוגבלים בניידות.

תמי אדרי: כל אחד שמוגבל בניידות, בלי פתק ובלי כלום, יכול לבוא לשם ולהצביע במעטפה כפולה.

תמי אדרי: גם זה יכול לבוא לשם.

יצחק לוי: או כמו שוטרים וחיילים.

תמי אדרי: שוטר זה סיפור אחר לגמרי.

מיכאל איתן: האם יש לנו רשימה מדויקת של האנשים האלה?

תמי אדרי: צריך לשאול את משרד הפנים על פנקס בוחרים של כל יישוב.

תמי אדרי: לא מחקו את היישוב.

תמי אדרי: האנשים האלה ודאי רשומים בנוה דקלים או בעצמונה או בכל אחד מהיישובים, אלא אם כן מישהו החליף כבר כתובת.

מיכאל איתן: המינוס בהצעה שלך הוא אחד, שגם הם וגם אמצעי התקשורת יכתבו שמתייחסים אליהם כאל נכים.

יצחק לוי: לכן הצעתי שוטרים וחיילים.

תמי אדרי: לשוטרים יש פרוצדורה שונה.

תמי אדרי: אנחנו מקבלים מראש רשימה, 45 יום לפני הבחירות, מוחקים אותם מהרשימה.

תמי אדרי: המשטרה מאורגנת ומסודרת, וכל אחד מקבל שם תעודת הצבעה לשוטר, ועם זה הוא מצביע.

תמי אדרי: בלי התעודה הזאת ובלי מדים הוא לא מצביע.

תמי אדרי: אני לא משוכנעת שברשימה ההיא נגיע לכולם.

מיכאל איתן: בכל יישוב יש קלפי שנקראת "99".

תמי אדרי: נכון, אבל אז אתה מחייב אדם להגיע לתחנת קלפי X בתחנה מרכזית, כשיש קלפיות אחרות פזורות בכל מקום.

מיכאל איתן: למי את מעבירה את רשימת השוטרים?

תמי אדרי: אנחנו מקבלים מהמפכ"ל את רשימת כל השוטרים במדינת ישראל, מעבירים אותה למי שמפעיל את הפנקס.

תמי אדרי: נגיד, אני שוטר, מוצאים את השורה שלי, נרשם השם שלי, ובמקום כל הפרטים וכתובת כתוב: שוטר מצביע עם מדים ועם תעודת הצבעה של שוטר בלבד.

תמי אדרי: אנחנו מוסרים את תעודת ההצבעה של שוטר, שחתומה על-ידי השוטר, זה נעשה לפי פרסום בתקנות.

תמי אדרי: את התעודות האלה אנחנו מעבירים למטה הארצי, בפרוצדורה שלהם של החלוקה ליחידות, כל שוטר מקבל, ביחידה שלו, את התעודה הזאת.

מיכאל איתן: למה אנחנו לא יכולים להוציא תעודות גם למפונים?

תמי אדרי: איך נגיע אל כולם?

דורית ואג: האם הם יצטרכו ללכת למשרד הפנים לקבל או למקום אחר?

תמי אדרי: אנשים אומרים שמחקו אותם מהפנקס.

תמי אדרי: יש שוטרים בחופשה באותו יום, ואנחנו מקבלים תלונות ביום הבחירות על כך שמחייבים אותם ללבוש מדים.

מיכאל איתן: ההצעה שלי היא, שאנחנו ניתן להם את התעודות, ועם תעודה אדם יוכל להצביע בכל קלפי שהוא רוצה.

דורית ואג: איך תיתן את התעודות?

דורית ואג: זה מה שהיא שואלת.

מיכאל איתן: מצד שני, יש רשימה.

מיכאל איתן: הרשימה הזאת תהיה בקלפיות "99" בכל הארץ, ואדם שבא בלי תעודה, ילך לקלפי "99".

תמי אדרי: אם הם מצביעים בקלפיות שמתאימות לנכים, אין בעיה כי זה פה נקבע.

תמי אדרי: שוטר לא מצביע במעטפה כפולה.

יצחק לוי: אני מציע שישימו מעטפות כפולות בכל קלפי בארץ.

תמי אדרי: השוטרים לא מצביעים במעטפות כפולות, הם משאירים את תעודת ההצבעה לשוטר בקלפי.

מיכאל איתן: הוא מציע שהם יצביעו עם התעודה וגם עם מעטפה כפולה.

יצחק לוי: הוא צריך להביא תעודת זהות ולהראות שהכתובת שלו היא עדיין בגוש קטיף.

יצחק לוי: אם הוא שינה למקום אחר, הוא לא מצביע שם.

קרן ויינשל: תשמע את אהוד שיל"ת.

קרן ויינשל: חשבו על פתרון.

קרן ויינשל: התחלנו לעשות הצעת חוק, ואהוד שיל"ת הסביר שיש פתרון.

אהוד שיל"ת: הייתי בקשר עם ראש המועצה לשעבר של גוש קטיף, קיבלתי רשימה של האנשים, מספרי משפחות, איך הפיזור שלהן.

אהוד שיל"ת: יש להם 450 משפחות שלא יודעים איפה הן, כל אחת מצאה את מקומה באיזה מקום, והם לא יודעים איפה הם נמצאים.

אהוד שיל"ת: לדוגמה, מהיישוב "גן אור" 35 משפחות נמצאות ב"ניצן", מ"נצר חזני" – 31 משפחות נמצאות ב"חיספין" ו-24 משפחות- - -

מיכאל איתן: אין לנו זמן, הבחירות עוד מעט.

מיכאל איתן: אנחנו מבינים את הבעיה שהם מפוזרים בכל הארץ, ואתה לא יכול לאתר אותם.

תמי אדרי: הוא רוצה להציע פתרון.

אהוד שיל"ת: ההצעה, שאם אפשר לקבל את השמות, הרי יש לי הרשימה של גן אור, היא קיימת, לא מחקנו את היישוב.

אהוד שיל"ת: יש לי רשימת בעלי זכות בחירה.

אהוד שיל"ת: ההצעה, שיתאפשר לי בחוק לפצל את הרשימה של "גן אור" שמית לשתי רשימות.

יצחק לוי: יש עוד 10% שמפוזרים בארץ.

אהוד שיל"ת: אני אפצל את הרשימה שמית לשתי רשימות, אחת אני אצרף לקלפי של "ניצן", והשנייה לקלפי של "יד בנימין".

אהוד שיל"ת: אלה שבניצן לא יצטרכו לרוץ.

מיכאל איתן: הבנתי, ההצעה לא טובה.

אהוד שיל"ת: חוץ מזה, מכיוון שיש עוד כל מיני- - -

רשף חן: למה אי אפשר להעביר את הכתובת שלהם?

יצחק לוי: אין להם כתובת, הם מגורשים.

אהוד שיל"ת: חוץ מזה, אני מבקש לקבוע שכל מי שבתעודת הזהות שלו, וזה יהיה כתוב בחוק, מופיעה הכתובת באחד מהיישובים שיפורטו בתוספת, הוא יוכל להצביע בקלפי לנכים.

יצחק לוי: למה בקלפי לנכים?

יצחק לוי: בכל קלפי.

קרן ויינשל: שם יש מעטפות כפולות.

אהוד שיל"ת: רק לנכים יש מעטפות כפולות.

אהוד שיל"ת: זה יפתור את הבעיה של כל היתר שמפוזרים.

אהוד שיל"ת: חלק גדול מתושבי עצמונה יושבים- - -

מיכאל איתן: אם אני פותח את הקלפי לנכים, בשביל מה להסתבך, אולי טעיתי בשם, לא טעיתי בשם.

מיכאל איתן: אני עושה חוק מיוחד.

קרן ויינשל: בשביל הנוחות שלהם.

מיכאל איתן: יש אלפי קלפיות לנכים.

תמי אדרי: יש 1,200 קלפיות ברחבי הארץ.

מיכאל איתן: יש סך הכול 8,000 קלפיות.

תמי אדרי: יש כ-8,500 קלפיות, בתוכן יש 1,200 קלפיות שמתאימות לנכים--

קרן ויינשל: יש לנו כבר הצעת חוק בקנה.

תמי אדרי: --זו קלפי רגילה, כל ההבדל, שהיא קלפי עם גישה לנכים.

מיכאל איתן: אתה לא יודע מה קורה עם אנשים.

מיכאל איתן: אתה עובד עם רשימות, לא עם אנשים.

יצחק לוי: בעוד כחודש קבוצה מסוימת צריכה לעבור ל"ניצן", אולי היא תעבור בעוד חודשיים.

יצחק לוי: אנשי כפר דרום למשל צריכים לעבור- - -

מיכאל איתן: נכתוב את זה בחוק.

אהוד שיל"ת: כל מי שכתובתו ותעודת הזהות שלו באחד היישובים שמפורטים בתוספת יוכל להצביע בכל קלפי לנכים.

תמי אדרי: זה נקרא "מוגבלים בניידות", לא נכים.

יצחק לוי: מוגבלים ומגורשים.

מיכאל איתן: נעשה את החוק ביוזמת הוועדה, שלא נצטרך קריאה טרומית.

קרן ויינשל: יש כבר הצעת חוק.

דורית ואג: למה שלא נריץ את זה עכשיו בישיבה?

קרן ויינשל: היית צריכה לפרסם את זה, היו צריכים לבוא חברי כנסת אחרים.